《次韵酬郭子功行次新林见寄》
宋代·黄履

感君故意长，赴我同襟期。愧无芳兰美，叨沐清风吹。

舒文振颓波，岁莫起我思。大鹏息六月，饮啄宜天池。

如何偕鹪鹩，深林安一枝。固穷颜如丹，欲老头未丝。

元凯承华勋，正值休明时。脱身事幽讨，徒使余心悲。

况当雪纷纷，更得新林诗。

作者简介：（?—1101）宋邵武人，字安中。仁宗嘉祐二年进士。神宗时累迁御史中丞。哲宗即位，除翰林学士，以承蔡确、章惇风旨，排击正人，为言官论罪，出知越州，历徙五州三府。绍圣初，复召为御史中丞，上章言司马光变更新法为罪，极论吕大防、刘挚、梁焘垂帘时事，乞正典刑。拜尚书右丞。以论救邹浩，罢知亳州。徽宗立，复拜尚书右丞，寻罢。